Ontmoet die nuwe Mej. SA!
JY LEES NOU Ontmoet die nuwe Mej. SA!
Ntandoyenkosi Kunene (23) het stralend gelyk toe Liesl Laurie die sierlike tiara op haar kop sit om die begin van haar jaar as Mej. Suid-Afrika aan te dui.
Die skoonheid van Ntandoyenkosi het Saterdagaand die gesogte titel gewen in die eindronde van die Mej. Suid-Afrika-kompetisie by Carnival City in Johannesburg. Sy het 11 ander hoopvolles uitgestof in die oë van die beoordelaars Kojo Baffoe, Sophie Ndaba, Casper Bosman en Pnina Fenster.
Die afgelope paar maande het die meisies aan slypskole en ontmoet-en-groet-geleenthede deelgeneem en verskeie ander verskynings gemaak ter voorbereiding van die groot dag.
Elizabeth Molapo en Tayla Skye Robinson is as onderskeidelik eerste en tweede prinses aangewys.
Ntandoyenkosi sal die take oorneem by Liesl, wat in haar jaar as Mej. Suid-Afrika ook die Mej. Wêreld Afrika-titel verower het. Die pligte is onder meer toegang tot R200 000 om tydens haar jaar as Mej. Suid-Afrika vir liefdadigheid aan te wend, geborg deur Cell C en Sun International, en Varsity College het 'n volledige beurs van R240 000 geskenk wat Ntandoyenkosi aan 'n verdienstelike aspirantstudent kan gee en 10 beurse van R20 000 vir vroulike volwasse leerlinge om deeltyds te studeer.
'n Kroon en 'n nuwe posbeskrywing is nie al wat Ntandoyenkosi het nie. As die wenner stap sy weg met pryse van meer as R2 miljoen, onder meer 'n Nissan Duke, 'n internasionale vakansie van sewe nagte en kontant.